(ສພຊ) ໃນຕອນເຊົ້າວັນທີ 23 ກັນຍາ 2022 ທີ່ສະພາແຫ່ງຊາດ ນະຄອນຫຼວງວຽງຈັນ ໄດ້ມີກອງປະຊຸມສາ ມັນຄົບຄະນະ ຂອງຄະນະບໍລິຫານງານສະຫະພັນກຳມະບານສະພາແຫ່ງຊາດ ໂດຍການເປັນປະທານຂອງສະຫາຍ ອຳ ໄພ ຈິດມານົນ ກຳມະການຄະນະພັກສະພາແຫ່ງຊາດ, ປະທານສະຫະພັນກຳມະບານສະພາແຫ່ງຊາດ, ມີບັນດາໜ່ວຍກຳມະບານຮາກຖານພາຍໃນສະພາແຫ່ງຊາດ ແລະ ອົງການຈັດຕັ້ງມະຫາຊົນຈຳນວນ 24 ສະຫາຍ ຍິງ 7 ສະຫາຍເຂົ້າຮ່ວມ.
ກອງປະຊຸມ ໄດ້ມີຄວາມເປັນເອກະພາບຮັບຮອງເອົາເນື້ອໃນສຳຄັນຕົ້ນຕໍ ດັ່ງນີ້: ກອງປະຊຸມສາມັນຄົບຄະນະ ຂອງຄະນະບໍລິຫານງານສະຫະພັນກຳມະບານສະພາແຫ່ງຊາດ, ຄະນະບໍລິການງານສະຫະພັນກຳມະບານສະພາແຫ່ງຊາດ ໄດ້ເປັນເອກະສັນຮັບຮອງເອົາບົດສະຫຼຸບການເຄື່ອນໄຫວວຽກງານຂອງສະຫະພັນກຳມະບານສະພາແຫ່ງຊາດ, ຕີລາຄາຜົນງານການເຄື່ອນໄຫວ ໃນໄລຍະຜ່ານມາ ໂດຍຍົກໃຫ້ເຫັນດ້ານດີທີ່ເປັນມູນເຊື້ອ, ບັນດາຜົນງານທີ່ຈະຕ້ອງເສີມຂະຫຍາຍ ເປັນຕົ້ນ ດ້ານການເມືອງ-ແນວຄິດ; ຄວາມເປັນເອກະພາບໃນການຊີ້ນຳ-ນຳພາ ແລະ ຕິດຕາມຊຸກຍູ້ວຽກງານຢ່າງໃກ້ສິດ ຂອງຄະນະບໍລິຫານງານສະຫະພັນກຳມະບານສະພາແຫ່ງຊາດ; ຄວາມເອົາໃຈໃສ່ເປັນເສນາທິການ ໃຫ້ຄະນະພັກສະພາແຫ່ງຊາດ; ການເຕົ້າໂຮມຄວາມສາມັກຄີ ແລະ ຄວາມເປັນເຈົ້າການປະຕິບັດໜ້າທີ່ຂອງບັນດາສະຫາຍສະມາຊິກກຳມະບານ ເຊິ່ງໄດ້ສະແດງອອກ ໃນຜົນງານຢັ້ງຢືນການຈັດຕັ້ງປະຕິບັດຂໍ້ແຂ່ງຂັນ 5 ເປັນເຈົ້າ. ແຕ່ຄຽງຄູ່ກັບຜົນງານທີ່ກ່າວມາຂ້າງເທິງນັ້ນ ເຫັນວ່າ ຍັງມີຂໍ້ຄົງຄ້າງ ທີ່ຈະຕ້ອງໄດ້ຮັບການປັບປຸງແກ້ໄຂ ໂດຍສະເພາະການຕິດຕາມກວດກາ, ຊຸກຍູ້ ຮາກຖານກຳມະບານ ໃນການດຳເນີນຊີວິດການເມືອງ, ຂະບວນການແຂ່ງຂັນ 5 ເປັນເຈົ້າ ຂອງຮາກຖານກຳມະບານ ໃຫ້ແຂງແຮງ ແລະ ຄົ້ນຄວ້າແນວທາງນະໂຍບາຍຂອງພັກ-ລັດ, ບັນດານິຕິກຳ ແລະ ທິດທາງແຜນການ ຂອງສະຫະພັນກຳມະບານສະພາແຫ່ງຊາດ ກໍຄືສູນກາງສະຫະພັນກຳມະບານລາວ ວາງອອກ. ກອງປະຊຸມ ໄດ້ຮັບຮອງເອົາທິດທາງແຜນການເຄື່ອນໄຫວວຽກງານຂອງ ສະຫະພັນກຳມະບານສະພາແຫ່ງຊາດ ໃນຕໍ່ໜ້າ ເຊິ່ງເນັ້ນໃສ່ການຊີ້ນຳ-ນຳພາ ດ້ານການເມືອງ-ແນວຄິດ, ຄຸນທາດການເມືອງ, ການຈັດຕັ້ງປະຕິບັດຂໍ້ແຂ່ງຂັນ 5 ເປັນເຈົ້າ, ລົງເລິກດ້ານເນື້ອໃນທີ່ຄົບຖ້ວນ ເພື່ອຮັບປະກັນການປະຕິບັດພາລະບົດບາດ, ສິດ ແລະ ໜ້າທີ່ຂອງຕົນ ເພີ່ມທະວີການປັບປຸງແບບແຜນວຽກລະອຽດຂອງຕົນ, ຍົກຂີດຄວາມສາມາດ ໃນການເຝິກຝົນຫຼໍ່ຫຼອມທາງດ້ານທິດສະດີ-ວິຊາສະເພາະ ໃຫ້ສະມາຊິກກຳມະບານ ເປັນລະບົບຕໍ່ເນື່ອງ; ຊຸກຍູ້, ຕິດຕາມກໍ່ສ້າງສະມາຊິກກຳມະບານ, ສ້າງມະຫາຊົນຜູ້ກ້າວໜ້າເພື່ອເຂົ້າເປັນສະມາຊິກພັກ, ດຳເນີນຊີວິດການເມືອງເປັນປົກກະຕິ. ກອງປະຊຸມ ເລືອກຕັ້ງເອົາສະຫາຍ ໂພສີ ເຕັມເມລາດ ເປັນຮອງປະທານຄະນະບໍລິຫານງານກຳມະບານສະພາແຫ່ງຊາດ.
ໂອກາດດັ່ງກ່າວ ກອງປະຊຸມ ໄດ້ຮັບຟັງການໂອ້ລົມຂອງສະຫາຍ ຮສ. ປອ. ລິນຄຳ ດວງສະຫວັນ ກຳມະການສຳຮອງສູນກາງພັກ, ກຳມະການປະຈຳພັກສະພາແຫ່ງຊາດ ເຊິ່ງໄດ້ຍົກໃຫ້ເຫັນບົດບາດຄວາມສຳຄັນໃນການປະຕິບັດໜ້າທີ່ການເມືອງຂອງ ສະຫະພັນກຳມະບານສະພາແຫ່ງຊາດ ແນໃສ່ຮັບປະກັນການເປັນເສນາທິການ ໃຫ້ແກ່ຄະນະບໍລິຫານງານພັກສະພາແຫ່ງຊາດ. ນອກນັ້ນ, ຍັງໄດ້ຍົກໃຫ້ເຫັນຄວາມສຳຄັນສະຫະພັນກຳມະບານສະພາແຫ່ງຊາດ ທີ່ຈະຕ້ອງໄດ້ປະຕິບັດຂໍ້ແຂ່ງຂັນ 5 ເປັນເຈົ້າ ຢ່ງຫ້າວຫັນຂຶ້ນເລື້ອຍໆ. ບັນດາເນື້ອໃນເຫຼົ່ານີ້ ໄດ້ເປັນເຂັມທິດຊີ້ນຳ, ເຍືອງທາງທີ່ສຳຄັນໃຫ້ແກ່ການເຄື່ອນໄຫວວຽກງານຂອງສະຫະພັນກຳມະບານສະພາແຫ່ງຊາດ ໃນໄລຍະສະພາແຫ່ງຊາດ ຊຸດທີ IX. ເພື່ອຜັນຂະຫຍາຍເນື້ອໃນການໂອ້ລົມຂອງຄະນະພັກຂັ້ນເທິງເຂົ້າສູ່ວຽກງານຕົວຈິງ ແລະ ໃຫ້ເປັນຮູບປະທຳ ສະຫະພັນກຳມະບານສະພາແຫ່ງຊາດ ຈະສູ້ຊົນເຮັດສຳເລັດໜ້າທີ່ ຕາມທີ່ພັກມອບໝາຍໃຫ້ ແລະ ຈະພະຍາຍາມປັບປຸງກໍ່ສ້າງສະຫະພັນກຳມະບານສະພາແຫ່ງຊາດ ໃຫ້ສາມາດຮັກສາໄດ້ຂໍ້ແຂ່ງຂັນ 5 ເປັນເຈົ້າ. ກອງປະຊຸມສາມັນຄົບຄະນະບໍລິຫານງານສະຫະພັນກຳມະບານສະພາແຫ່ງຊາດ, ໄດ້ດຳເນີນໄປດ້ວຍບັນຍາກາດຟົດຟື້ນ ແລະ ໄດ້ຮັບຜົນສຳເລັດອັບຈົບງາມຕາມແຜນການທີ່ວາງໄວ້.